Skupno stališče

z dne 10. maja 1999

Sveta na podlagi člena 15 Pogodbe o Evropski uniji o dodatnih omejevalnih ukrepih proti Zvezni republiki Jugoslaviji

(1999/318/SZVP)

SVET EVROPSKE UNIJE JE

ob upoštevanju Pogodbe o Evropski Uniji in zlasti člena 15 Pogodbe,

(1) ker je 8. aprila 1999 Svet sklenil, da je zaradi ekstremno kazensko neodgovorne politike Zvezne republike Jugoslavije (ZRJ) in njenih večkratnih kršitev Resolucij Varnostnega sveta Združenih narodov uporaba najstrožjih ukrepov, vključno z vojaškim napadom, potrebna in upravičena;

(2) ker je 26. aprila 1999 Svet izrazil svojo močno in stalno podporo maksimalnemu pritisku na organe oblasti ZRJ, da sprejmejo pet pogojev, ki jih je predpisala mednarodna skupnost;

(3) ker se je Svet strinjal, da izvede prepoved prodaje in dobave nafte in naftnih derivatov do 30. aprila 1999 in razširi sankcije Evropske unije s povečanjem obsega prepovedi potovanj; s povečanjem obsega zamrznitve sredstev; s prepovedjo financiranja izvoza zasebnega sektorja, ki dopolnjuje veljavni moratorij na izvozne kredite financirane s strani države; s širjenjem obsega prepovedi novih naložb; s širjenjem obsega prepovedi izvoza opreme, ki jo je možno uporabiti za notranjo represijo in povečanjem obsega prepovedi, da zajema tudi sredstva, storitve, tehnologijo in opremo za namene obnove ali popravila imetja, ki je bilo poškodovano v zračnih napadih; s preprečevanjem sodelovanja ZRJ v mednarodnih športnih dogodkih; s prepovedjo vseh letov med ZRJ in Evropsko skupnostjo;

(4) ker bo Unija preučila vse možnosti, kako pomagati Črni gori nositi bremena, ki so ji naložena zaradi spora na Kosovu;

(5) ker Evropska unija ocenjuje, da je povezava njenih pridruženih članic Vzhodne in Srednje Evrope in Cipra ter držav Efte pomembna za maksimalni učinek tega skupnega stališča;

(6) ker je ukrepanje Skupnosti potrebno za izvajanje nekaterih spodaj navedenih ukrepov,

SPREJEL NASLEDNJE SKUPNO STALIŠČE:

Člen 1

1. Vizumi se ne izdajo predsedniku Miloševiću, njegovi družini, vsem ministrom in visokim uradnikom ZRJ in Vlade Srbije, in z režimom tesno povezanim osebam, ki v svojih dejavnostih podpirajo predsednika Miloševića.

2. Prepoved izdajanja vizumov iz Skupnega stališča 98/240/SVZP [1] in 98/725/SVZP [2] se potrdi.

3. Za osebe navedene v Sklepu Sveta o izvajanju je ugotovljeno, da spadajo v področje veljavnosti prepovedi iz odstavkov 1 in 2 in se njihova imena sporočijo zaradi prepovedi vstopa na ozemlja držav članic. Vse dopolnitve seznama so predmet Sklepa Sveta o izvajanju.

4. V izrednih primerih so dovoljene izjeme, če bi te nadalje krepile cilje Unije in bi imele za posledico politično rešitev.

Člen 2

Obseg zamrznitve sredstev, ki jih imata v tujini vladi ZRJ in Srbije se poveča, tako da zajema s predsednikom Miloševićem povezane posameznike in podjetja, ki so pod nadzorom ali delujejo v imenu Vlad ZRJ in Srbije.

Člen 3

Financiranje izvoza zasebnega sektorja za zagotovljanje vladi ZRJ, vladi Republike Srbije, družbi, instituciji, podjetju ali organizaciji, ki je v lasti ali pod nadzorom teh vlad, ali katere koli osebe, ki dela v njihovem imenu, je prepovedano.

Člen 4

Vsi komercialni ali zasebni leti med ZRJ in Evropsko skupnostjo, se prepovejo.

Člen 5

Prepove se izvoz blaga, tehnologije in storitev, v ZRJ primernih za odpravljanje škode, nastale kot posledica zračnih napadov na imetju, infrastrukturi ali opremi, ki vladi ZRJ omogoča izvajati politiko notranje represije.

Člen 6

Predsedstvo bo pridružene članice Vzhodne in Srednje Evrope in Ciper ter članice Efte zaprosilo, da se pridružijo temu skupnemu stališču z namenom doseči največji možni učinek zgornjih ukrepov.

Člen 7

To Skupno stališče se redno preverja.

Člen 8

To skupno stališče začne veljati z dnem sprejetja.

Člen 9

To skupno stališče se objavi v Uradnem listu.

V Bruslju, 10. maja 1999

Za Svet

Predsednik

H. Eichel

[1] UL L 95, 27.3.1998, str. 1.

[2] UL L 345, 19.12.1998, str. 1.

--------------------------------------------------